Source: https://legestart.ro/ccr-despre-schimbarea-incadrarii-juridice-data-faptei-prin-actul-de-sesizare-al-instantei/
Timestamp: 2019-11-22 14:56:36+00:00
Document Index: 25530254

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

Acasa ⁄ Specialişti ⁄ Juridic ⁄ CCR: Despre schimbarea încadrării juridice dată faptei prin actul de sesizare al instanței
Apr 18, 2019 Postat de Mădălina Moceanu in Juridic	Etichete încadrării, juridice, schimbarea	Comentarii 0
Potrivit unui comunicat de presă postat pe site-ul oficial al Curţii Constituţionale-CCR (www.ccr.ro) în data de 16.04.2019, “Curtea Constituţională cu majoritate de voturi, a admis excepţia de neconstituţionalitate și a constatat că dispozițiile art. 377 alin. (4) teza întâi și art. 386 alin. (1) din Codul de procedură penală sunt constituționale în măsura în care instanța de judecată se pronunță cu privire la schimbarea încadrării juridice dată faptei prin actul de sesizare printr-o hotărâre judecătorească care nu soluționează fondul cauzei.
Potrivit art. 31 alin. (2) din Legea nr. 47/1992 privind organizarea şi funcţionarea CCR, instanţa de contencios constituţional, întrucât a admis excepţia de neconstituţionalitate a prevederilor art. 386 alin. (1) din Codul de procedură penală, s-a pronunțat şi asupra constituţionalităţii dispoziţiilor art. 377 alin. (4) teza întâi din Codul de procedură penală, potrivit cărora „Dacă instanţa constată, din oficiu, la cererea procurorului sau a părţilor, că încadrarea juridică dată faptei prin actul de sesizare trebuie schimbată, este obligată să pună în discuţie noua încadrare şi să atragă atenţia inculpatului că are dreptul să ceară lăsarea cauzei mai la urmă.[...]”.
Art. 386 alin. (1) din Codul de procedură penală: „Dacă în cursul judecăţii se consideră că încadrarea juridică dată faptei prin actul de sesizare urmează a fi schimbată, instanţa este obligată să pună în discuţie noua încadrare şi să atragă atenţia inculpatului că are dreptul să ceară lăsarea cauzei mai la urmă sau amânarea judecăţii, pentru a-şi pregăti apărarea.”
Ce efecte produce Decizia CCR din data de 16.04.2019 mai sus amintită?
În condiţiile declarării ca neconstituţionale a prevederilor art. 377 alin. (4) teza întâi și art. 386 alin. (1) din Codul de procedură penală, se impune şi constatarea efectelor deciziei CCR în urma admiterii respectivei excepţii de neconstituţionalitate.
În intervalul de la data pronunţării deciziei CCR (16.04.2019) până la data publicării deciziei respective în Monitorul Oficial al României trebuie respectate încă prevederile art. 377 alin. (4) teza întâi și art. 386 alin. (1) din Codul de procedură penală.
Un interval de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă prevederile art. 377 alin. (4) teza întâi și art. 386 alin. (1) din Codul de procedură penală , sunt suspendate de drept, ceea ce înseamnă practic că ele nu mai sunt aplicabile. Tot în acest interval, Parlamentul sau Guvernul, după caz, pot pune de acord prevederile neconstituţionale – în speță prevederile art. 377 alin. (4) teza întâi și art. 386 alin. (1) din Codul de procedură penală , cu dispoziţiile Constituţiei.
După intervalul de 45 de zile de la data publicării respectivei decizii a CCR în Monitorul Oficial al României dispoziţiile constatate ca fiind neconstituţionale, în speţă prevederile art. 377 alin. (4) teza întâi și art. 386 alin. (1) din Codul de procedură penală, îşi încetează efectele juridice dacă, în acest interval, Parlamentul sau Guvernul, după caz, nu au pus de acord prevederile neconstituţionale cu dispoziţiile Constituţiei.
Precedentul Servicii furnizate pe cale electronică: taxare şi cupoane valorice
Urmatorul Studiu de caz – Ce se întâmplă când concedierea salariatului nu a avut la bază o cauză serioasă?